Mõni ravim on Eestis juba kallim kui Soomes ning retseptiravimite ostmine Eestist pole soomlastele enam kasulik.  Eestis on ravimite hind kogu aeg tõusnud ning mõned rohud on seal juba kallimad kui Soomes, ütles Soome apteekide liidu esindaja Erkki Kostiainen ajalehele Helsingin Sanomat. Tema sõnul pole soomlastel enam kasulik osta Eestist paljusid ravimeid, eriti neid retseptirohte, mida Soomes hüvitatakse.    Soomes on tunduvalt odavnenud kõrgvererõhu  ja kolesterooli vastu mõeldud rohud, kirjutas ajaleht. Siiski on näiteks südameravimite ostmine Eestist soomlaste seas endiselt väga populaarne, tõdes Kostiainen.    Ta lisas, et Soome seadused ei luba hüvitada välismaalt ostetud ravimeid ja Eesti puhul ei muutu see kord lähiaastail.    Küll on soomlastel kasulik Eestist hankida mitmesuguseid valuvaigisteid, külmarohte, vitamiine ja salve, sest Soomes ostetud samalaadseid ravimeid ei hüvitata. Praegu võivad soomlased Eestist rohtu osta  kolme kuu tarvitamisaja jagu, Eesti võimalikul ühinemisel EL-iga pikeneb see aeg aastani.    Ajalehe andmeil on Soome ravimite jaehind rahvusvaheliselt keskmisel tasemel. veitsis on rohud kolmandiku võrra kallimad, Kreekas viiendiku võrra odavamad. EL-i laienemise järel peaks hinnaerinevused vähenema, ennustas Helsingin Sanomat.    BNS